Vyf vas wat glo miljoene van WVF buit | Maroela Media
Die minister van arbeid, Thulas Nxesi, het die inhegtenisneming van vyf verdagtes wat met bedrog van miljoene rande by die Werkloosheidsversekeringsfonds (WVF) verbind word, verwelkom.
Vyf mense is die afgelope naweek in Soshanguve, Atteridgeville en Mamelodi in hegtenis geneem nadat R5,6 miljoen se Covid-19-TERS-eise wat vir honderde werkers bestem was, in 'n enkele begunstigde se rekening beland het.
Die Valke het ook beslag gelê op vyf voertuie, insluitend 'n Range Rover Evoque, en ander items wat met die geld gekoop is, het kol. Katlego Mogale, woordvoerder van die Valke, gesê.
Die geld moes in 'n bankrekening van 'n arbeidsmakelaar betaal word, maar is eindelik in net een van die begunstigdes se rekening inbetaal. Dié het die geld na bewering na vriende en sakevennote oorgeplaas.
Nxesi het die spoedige inhegtenisnemings verwelkom.
"Ons het vroeër al gesê ons sal elke sent wat ons in dié tyd bestee naspoor. In samewerking met ons interne ouditeure, die kantoor van die ouditeur-generaal en gekontrakteerde forensiese ondersoekers, gee ons kennis aan diegene wat gedink het die WVF is 'n bron van maklike geld. Julle sal opgespoor en vervolg word," het Nxesi gesê.
Die Nasionale Vervolgingsgesag se Batebeslagleggingseenheid het reeds suksesvol aansoek gedoen dat die geld tydelik gevries word.
Die vyf verskyn na verwagting Maandag in die handelshof in Pretoria.
Sedert die bekendstelling van die TERS-voordeel aan die begin van die afsonderingstydperk het honderde werkgewers al aangemeld dat hul TERS-voordele in verkeerde rekeninge betaal is. Talle werkgewers is ingelig dat die geld betaal is, net om later uit te vind dit het oënskynlik in 'n ander bankrekening beland.
Nxesi het vantevore self na werkgewers gekap wat hy daarvan beskuldig het dat hulle net 'n gedeelte van die eise aan werkers betaal.
Die DA het egter gesê dit is bykans ondenkbaar dat die beweerde bedrog en geldwasserry sonder die aktiewe of stilswyende samewerking van WVF-amptenare kon plaasvind.
Waar het hulle geleer….by die ANC?
Wow, R5.6m! Dis nie eers n druppel in die see as dit teen die res van die korrupte cANCer regering gemeet word nie. Wat van kopdoek se skelm tabak geld, geld wat vir kospakkies moes gaan, "business relief fund" geld wat nie aan blanke besighede gegee mag word nie? Asseblief man, dis n patetiese poging deur die skelm regering om gesig te koop en te maak of hulle op die bol is.
Wat is hulle name ? … wys asb hulle gesigte!
Wed dis ANC kaders … spesiaal ontplooi vir hulle misdaad vaardigheid!
Om die armes te BEROOF!
Sluit toe lewenslankn en maak 'n voorbeeld!
En die een wat daai finale "transfer" knoppie gedruk het en die "fout" gemaak het….. waar is daai een en moet verantwoording doen?